Seadusemuudatus võimaldab edaspidi kauplejal nõuda suuremat ettemaksu või kogu ostuhinna tasumist  ettemaksuna. Juhime nii kauplejate kui tarbijate tähelepanu, et endiselt jääb kehtima võlaõigusseaduse § 42 lõike 2 punkt 21, mille kohaselt on õigustühine tarbijaga sõlmitava lepingu säte, millega nähakse ette tarbija kohustus tasuda ebamõistlikult suur ettemaks enne pika tarneajaga kauba või teenuse kättesaamist. Sellest tulenevalt soovitame tarbijatel edaspidi hoolikalt kaaluda, kas riskida ja nõustuda, kui kaupleja küsib ettetellitava kauba või teenuse eest ettemaksu kogu ostusumma ulatuses. Tarbija võib alati  esitada kauplejale oma ettepaneku selle kohta, missugust osa kauba või teenuse hinnast ta peab mõistlikuks ja on nõus ettemaksuna tasuma. Arvestada tuleks ka ettemaksu perioodi pikkust. Kui kaupleja nõuab mööndusteta kogu müügihinna ettemaksu, siis tuleks kallihinnaliste ostude korral püüda välja selgitada, kui usaldusväärne on kaupleja. Kindlasti ei ole mõistlik tellida näiteks pooleaastase tarnetähtajaga mööblit, mille eest küsitakse ettemaksu täies ulatuses ja mille kohta on ajakirjanduses avaldatud  korduvalt teateid, et tellijad ei ole pikka aega tellitud tooteid kätte saanud.